Miron Keruľ-Kmec

O duchovnom čítaní

2022

Ukážka z elektronickej knihy

© Miron Keruľ-Kmec

O duchovnom čítaní

Jazyková korektúra:

Mgr. Ingrid Lukáčová

Návrh obálky a grafická úprava

Štefan Keruľ-Kmec ml.

ISBN 978-80-8233-093-2

Vytvorenie elektronickej verzie Dibuk, s. r. o., 2022

Úvod

Človek si zo svojho detstva nepamätá veľmi veľa. Spomienky, ktoré si uchoval vo svojej pamäti, sú zvyčajne spojené s udalosťami alebo skúsenosťami, ktoré sa zvláštnym spôsobom dotkli jeho duše. Jedna z týchto mojich spomienok je spojená s čítaním. Mohol som mať vtedy asi desať rokov, keď som v jedno daždivé nedeľné popoludnie z nudy siahol po tenkej knižke z otcovej „zvláštnej“ knižnice. Nebola to ani skutočná knižnica, ale iba dve poličky, ktoré obsahovali náboženskú literatúru publikovanú na západe, prevažne Slovenským ústavom sv. Cyrila a Metoda v Ríme. Tieto knihy sa rôznymi a vtedy nelegálnymi spôsobmi rozširovali medzi veriacimi. Knižka ma tak oslovila, že som ju ešte v ten istý deň celú prečítal. Bol to životopis sv. Dominika Savia, chlapca približne v mojom veku, ktorý zomrel vo svätosti života. No nebol to len jeho príbeh, ktorý spôsobil, že si na tú knihu doteraz pamätám. Skôr to vnímam ako moment milosti, kedy som opustil stav detskej viery slobodným osobným rozhodnutím pre Boha.

Svätý Teofan Zatvornik hovorí, že medzi krstom a osobným zasvätením človeka Bohu jestvuje určité obdobie, počas ktorého dieťa dozrieva a formuje sa v kresťana uprostred Cirkvi a ostatných kresťanov tak, ako sa predtým formovalo v lone jeho matky. „Skrze krst semeno života v Kristovi je vložené do nemluvniatka a jestvuje v ňom; ale je to akoby nejestvovalo: účinkuje v ňom ako vzdelávacia sila. Duchovný život, zrodený milosťou krstu v nemluvniatku, stáva sa vlastníctvom človeka a prejavuje sa v ňom v úplnej forme nie iba skrze milosť, ale tiež skrze charakter rozumného stvorenia, ktoré prichádzajúc k chápaniu svojím vlastným úkonom vôle zasvätí sa Bohu, otvorí sa pre moc milosti v sebe a prijíma ju s túžbou, radosťou a vďačnosťou. Do toho času skutočný duchovný život je v ňom aktívny, ale to je akoby bez jeho poznania; účinkuje v ňom, ale akoby ešte nebol jeho vlastný. Ale od minúty uvedomenia si a rozhodnutia, stáva sa jeho vlastným, nie iba skrze milosť, ale tiež skrze jeho slobodu.“1

Sú rôzne spôsoby, ktorými Božia milosť nabáda človeka uskutočniť takéto slobodné a osobné rozhodnutie pre život viery. Pre mňa tento impulz prišiel práve skrze čítanie. Pamätám si, že som odvtedy často ...

Koniec ukážky